b'\n_START_ARTICLE_\nAtviro kodo programuotoj\xc5\xb3 bendruomen\xc4\x97\n_START_SECTION_\nVeikla\n_START_PARAGRAPH_\nNe visi atviro kodo projektai kuriami vienodai, ta\xc4\x8diau galima kalb\xc4\x97ti apie tipi\xc5\xa1k\xc4\x85 tokios bendruomen\xc4\x97s s\xc4\x85rang\xc4\x85. Be \xc4\xafprastini\xc5\xb3 programuotojo \xc4\xafranki\xc5\xb3, klasikinei bendruomenei reikalingos papildomos sistemos:_NEWLINE_Versij\xc5\xb3 kontrol\xc4\x97s sistema sujungia keleto autori\xc5\xb3 vienu metu atliktus pakeitimus, saugo ankstesnes versijas bei seka, kas ir kaip keit\xc4\x97 programos kod\xc4\x85._NEWLINE_Elektroninio pa\xc5\xa1to konferencij\xc5\xb3 sistema leid\xc5\xbeia bet kuriam nariui paskelbti apie savo si\xc5\xablom\xc4\x85 pakeitim\xc4\x85 ir, prie\xc5\xa1 j\xc4\xaf atliekant, sulaukti kit\xc5\xb3 grup\xc4\x97s nari\xc5\xb3 pritarimo. Paprastai b\xc5\xabna bent du atskiri s\xc4\x85ra\xc5\xa1ai. Viename j\xc5\xb3 aptariama kaip bus kei\xc4\x8diamas kodas, kitame vyksta bendresn\xc4\x97s diskusijos. \xc4\xae pirm\xc4\x85j\xc4\xaf s\xc4\x85ra\xc5\xa1\xc4\x85 siun\xc4\x8diamos versij\xc5\xb3 kontrol\xc4\x97s sistemos sukurtos skirtumin\xc4\x97s bylos (patches). Vienuose projektuose pasi\xc5\xablytus pakeitimus atlieka patys j\xc5\xb3 autoriai, kitose kod\xc4\x85 tiesiogiai kei\xc4\x8dia tik dal\xc4\xaf bendruomen\xc4\x97s sudarantis \xe2\x80\x9eelitas\xe2\x80\x9c._NEWLINE_Klaid\xc5\xb3 baz\xc4\x97 yra specializuotas interneto serveris, kuriam i\xc5\xa1 esm\xc4\x97s kiekvienas vartotojas gali prane\xc5\xa1ti apie netinkm\xc4\x85 programos darb\xc4\x85. Jei netinkamo darbo atvejis deramai apra\xc5\xa1ytas ir atkuriamas, prane\xc5\xa1imas \xc4\xafgauna trikio status\xc4\x85. Kas nors i\xc5\xa1 programuotoj\xc5\xb3 bendruomen\xc4\x97s paprastai gana greitai imasi aptikt\xc4\x85 defekt\xc4\x85 taisyti. Didesni projektai paprastai turi apie keliasde\xc5\xa1imt tvarkytin\xc5\xb3 triki\xc5\xb3 ir kelet\xc4\x85 \xc5\xa1imt\xc5\xb3 \xc4\xafra\xc5\xa1\xc5\xb3 apie jau sutvarkytas problemas._NEWLINE_Test\xc5\xb3 subprojekte kaupiami kuriamos sistemos testai. Aktyviai besivystantys projektai neretai turi specializuot\xc4\x85 \xc4\xafrang\xc4\x85, kuri pati tikrina kuriam\xc4\x85 program\xc4\x85 ir siun\xc4\x8dia naujai atsiradusias klaidas \xc4\xaf special\xc5\xb3 elektroninio pa\xc5\xa1to s\xc4\x85ra\xc5\xa1\xc4\x85. Ma\xc5\xbeesn\xc4\x97s grup\xc4\x97s i\xc5\xa1siver\xc4\x8dia su JUnit. Kadangi automatinis test\xc5\xb3 rinkinys sistem\xc4\x85 gali patikrinti gana greitai, \xc5\xa1ie testai vykdomi da\xc5\xbeiausiai kasdien._NEWLINE_Darbo \xc5\xbeurnale (ChangeLog) kiekvienas narys apra\xc5\xa1o savo atliktus kodo pakeitimus. Paprastai tai tiesiog didel\xc4\x97 tekstin\xc4\x97 byla, kurioje kasdien atsiranda keletas \xc4\xafra\xc5\xa1\xc5\xb3, o bendras ilgis neretai siekia kelet\xc4\x85 megabait\xc5\xb3._NEWLINE_Gyvas dokumentas, kuriame kaupiami prioritizuotos neprad\xc4\x97tos bei nebaigtos u\xc5\xbeduotys (living backlog) \xc5\xa1iek tiek priartina grup\xc4\x97s darbo stili\xc5\xb3 prie Scrum metodikos. U\xc5\xbeduotys da\xc5\xbeniausiai tvarkomos arba specializuotu serveriu, arba tiesiog panaudojant Wiki, pana\xc5\xa1iai kaip \xc5\xa1i enciklopedija._NEWLINE_Pagaliau IRC pakei\xc4\x8dia savaitines nari\xc5\xb3 sueigas (neretai skirtinguose \xc5\xbeemynuose dirbantys nariai gali taip ir likti vienas kito gyvo nepamat\xc4\x99)._NEWLINE_Nagrin\xc4\x97jant projekto istorij\xc4\x85, lengva pamatyti, jog kiekvienas narys turi logistin\xc4\x99 (u\xc5\xbelinkstan\xc4\x8di\xc4\x85) aktyvumo kreiv\xc4\x99: aktyvaus darbo tarpsn\xc4\xaf seka daug ramesnis laikotarpis, kurio metu daugiau stebima, ar at\xc4\x97j\xc4\x99s jaunimas nesugadino \xe2\x80\x9eseni\xc5\xb3\xe2\x80\x9c darbo. \xc5\xbdemiau pateikiamos nari\xc5\xb3 aktyvumo kreiv\xc4\x97s GNU Classpath projekte:_NEWLINE_Kreiv\xc4\x97s auk\xc5\xa1tis matyt atspindi maksimal\xc5\xb3 laik\xc4\x85, kur\xc4\xaf konkretus \xc5\xbemogus gali ar nori skirti projektui. Jei \xc5\xbemogaus gyvenime kas nors kei\xc4\x8diasi, stebima laiptuota kreiv\xc4\x97, ir tik nedaugelio \xc5\xbemoni\xc5\xb3 \xe2\x80\x93 nuosekliai kylanti ties\xc4\x97. Taigi tokia bendruomen\xc4\x97 pana\xc5\xa1i \xc4\xaf student\xc5\xb3 klub\xc4\x85, kur per kelet\xc4\x85 met\xc5\xb3 gali pasikeisti beveik visi nariai. Tokiomis s\xc4\x85lygomis tampa itin svarbu ai\xc5\xa1kiai ra\xc5\xa1yti kod\xc4\x85 ir deramai pildyti darbo \xc5\xbeurnal\xc4\x85, kad tavo darb\xc4\x85 b\xc5\xabt\xc5\xb3 galima nesunkiai perimti._NEWLINE_\xc5\xa0iuo metu esama interneto portal\xc5\xb3 (SourceForge, ObjectWeb), kurie atviro kodo k\xc5\xabr\xc4\x97jams pasireng\xc4\x99 nemokamai suteikti visus ar daugum\xc4\x85 min\xc4\x97t\xc5\xb3 resurs\xc5\xb3. Didel\xc4\x97 \xc5\xa1iuose portaluose esan\xc4\x8di\xc5\xb3 projekt\xc5\xb3 dalis teturi vien\xc4\x85 autori\xc5\xb3 (iniciatori\xc5\xb3). Tokie projektai l\xc4\x97\xc4\x8diau vystosi, jiems gresia daugiau pavoj\xc5\xb3, ta\xc4\x8diau si\xc5\xablomos programos neretai irgi b\xc5\xabna gana geros.\n_START_SECTION_\nSusik\xc5\xabrimas\n_START_PARAGRAPH_\nBendruomen\xc4\x97 paprastai stichi\xc5\xa1kai atsiranda susijungus keliems tokiems projektams. Kai kada j\xc4\x85 inicijuoja ir kokia nors firma, skirdama tam i\xc5\xa1 prad\xc5\xbei\xc5\xb3 jai priklausius\xc4\xaf projekt\xc4\x85 (jei tai n\xc4\x97ra numestas niekam nereikalingas kodas, kur\xc4\xaf t\xc4\x99sti norin\xc4\x8di\xc5\xb3 paprastai neatsiranda)._NEWLINE_Syk\xc4\xaf atsiradusi, pakankamai daug nari\xc5\xb3 turinti bendruomen\xc4\x97 yra labai stabili. Neretai b\xc5\xabna, jog pasikeitus s\xc4\x85lygoms dingsta pirmin\xc4\x97, pagrindin\xc4\x97 projekto susik\xc5\xabrimo prie\xc5\xbeastis. Pavyzd\xc5\xbeiui, atviro kodo Apache Velocity susik\xc5\xabr\xc4\x97 kaip atsvara u\xc5\xbedaro kodo WebMacro. V\xc4\x97liau WebMacro irgi imta si\xc5\xablyti su atviro kodo licencija, ta\xc4\x8diau kart\xc4\x85 susik\xc5\xabrusi Velocity bendruomen\xc4\x97 nebenor\xc4\x97jo trauktis, ir nuo tada \xc5\xa1ie du paketai rimtai konkuruoja tarpusavyje. Gnome susik\xc5\xabre kaip atsvara KDE, kuri i\xc5\xa1 prad\xc5\xbei\xc5\xb3 tur\xc4\x97jo u\xc5\xbedaro kodo dali\xc5\xb3 (Qt peers). V\xc4\x97liau KDE licencij\xc5\xb3 rinkinys buvo papildytas GPL, ta\xc4\x8diau Gnome liko ir dabar yra ne ma\xc5\xbeiau paplitusi._NEWLINE_Savo pagrindiniais principais (galyb\xc4\x97 test\xc5\xb3, programavimas kit\xc4\x85syk net ne poromis o visa komanda, smulk\xc5\xabs i\xc5\xa1leidimai ma\xc5\xbedaug kas m\xc4\x97nes\xc4\xaf ar du, nuolatinis integravimas ir nuolatin\xc4\x97s korekcijos, kolektyvin\xc4\x97 atsakomyb\xc4\x99 u\xc5\xbe kod\xc4\x85 (kokia prasm\xc4\x97 dirbti projekte, kuris nepasiseks?) bei dideliu d\xc4\x97mesiu kodavimo standartams atviro kodo programuotoj\xc5\xb3 bendruomen\xc4\x97s darbas priart\xc4\x97ja prie stiliaus, apibr\xc4\x97\xc5\xbeiamo kaip Ribinis programavimas.'